ஸென்யோர் வம்சத்தின் ஆதி முதலான ஆவணங்கள் எதுவுமே அவர்கள் வசம் இல்லை. மேலும் டான் டோனி தன் வம்சம் அந்த நிலத்தை வாங்கினார்கள் என்பதிலேயே நிற்கறாரன்றி போருக்கு பின்னால் கிடைத்தது என்பதை ஏற்கவில்லை. இந்நிலையில் வம்சப்பெயரை தாங்கி நிற்கவே பல படாடோப விஷயங்களை செய்ய வேண்டி நிர்பந்திக்கப்படுகிறார்கள். அதில் கடன் வம்ச சொத்துகளை விற்கும் நிலைக்கு சென்றுவிடுகிறது. ஸென்யோரா திரும்பி வீட்டிற்கு வந்ததிலிருந்து அந்த கடன்களை சமாளிக்க டான் ஜோனுடன் கணக்கு வழக்குகளில் பணி புரிகிறார். கதைசொல்லியான டான் ஜோன் பாதிரியாராவதற்கான படிப்பில் இருக்கிறான். அவன் எப்படியேனும் போபாண்டவரைக் காண வேண்டும் என ஸென்யோர் விரும்பியதால் யாரிடமும் கேட்காமல் நிலத்தின் சில பகுதியை விற்று பணத்தை சேமித்து அதில் மூவரும் பயணம் மேற்கொள்கிறார்கள். இந்த பயணம் இரண்டாம் பகுதியில் பெரிதாக ஆக்ரமிக்கிறது. அந்த பயணத்தில் கூட கடைசியில் போபாண்டவரை ஸென்யோர் தனிமையில் சந்திக்கிறார். அப்போது என்ன பேசினார் என்பது கடைசி வரை சொல்லப்படவில்லை. அதற்கு காரணம் முன்னமே சொன்னது போல கதைசொல்லியின் பிரக்ஞை வட்டத்தினுள் அமைந்தவற்றை மட்டுமே ஸென்யோரின் கதையாக நாவலில் மாற்றம் கொள்கிறது. ஒருவேளை கதைசொல்லி டான் ஜோனாக இன்றி ஸென்யோராக இருந்திருப்பின் இந்த பிரதியில் இருக்கும் பல அறிந்திட முடியாத மர்மங்கள் அதில் வெளிப்படக்கூடும்.